ઝેવ પણ ત્યાં આવીને બેસી ગયો. વિનસે કસરતમાંથી વિરામ લઇ બોલવાનું ચાલુ કર્યું,’ગઈકાલે મેં પહેલી વખત બધો જૂનો ઈતિહાસ ફંફોસ્યો. તમારો ભૂતકાળ એ મારા માટે વર્તમાન હતો. મારા જન્મ પહેલા શું થયેલું એ મને ત્યારે ખબર હતી પણ પૃથ્વીના વિનાશની શૃંખલાનો પહેલો અંકોડો હું શોધતી હતી.’ વિનસને કોઈ સ્ક્રીન ઉપર કંઈ કામ કરવાની મનાઈ હતી છતાં પણ તેણે ગઈકાલે કમ્પ્યૂટર પર કામ કર્યું તે જાણીને ઝેવને ન ગમ્યું. પણ એ કંઈ બોલ્યો નહિ. કારણ કે કદાચ તે લોકો પાસે સચવાયેલી સાવ ઓછી માહિતીમાંથી વિનસ પૃથ્વીની ખરી વાર્તા કહી શકે એવી શક્યતા ઝેવને દેખાઈ. રોબોન માટે પણ પૃથ્વીના ઈતિહાસનો અભ્યાસ જરૂરી હતો.